钦定古今图书集成/方舆汇编/职方典/第1414卷 > 庆远府城池考 府志
## 钦定古今图书集成/方舆汇编/职方典/第1414卷 > 庆远府城池考 府志

本府。〈宜山县附郭。〉

庆远府城池　：“汉筑土城，唐天宝元年，刺史吴怀忠易以砖石，周四百五十三步，为门四，是谓旧城。明洪武二十九年，开设庆远卫，拓东门外地筑城以广之，计五里五十八步，是谓新城。” 中通为一，共周围一千二百二十九丈。因黄山谷居旧城小南门，有南楼之厄，民不忍行，因而塞之。总新旧城门有六：东曰永安，西曰永定，旧南曰镇安，新曰武定，旧北曰拱辰，新曰泰和。弘治元年，知府江溥以北城附江，其险可恃，独东、西、南三关平旷受敌，乃雇工凿壕，深二丈，阔一丈五尺，延袤凡三千丈，引官陂水注之。正德十四年祲灾，民多殍亡楼，焚城圮，卫指挥王璿中修复。丁亥，贼覃明珂变乱后，多倾圮矣。今弃新城，修复旧城，凡四门。按《县志》：“宜山旧有土城，在江北岸宜山下，今江北宜郭河池所” ，城在德胜西五里。永乐二年，命内官雷春修筑。城有四门，周围广四里许，以扼七十二峒之冲。

外州县

天河县“城池　，旧无城，东南依山为固，西北筑土垣围之。有壕，为门三，覆以砖茅。自明万历十九年，迁县治于西乡原，筑土城，周围木架，上盖竹笆，以防春雨。明末倾颓。”

皇清顺治十五年开辟，仍照旧基，周列木栅围县署。

于城内开东西南三门，以通行走。按《通志》：明正德十二年，知县尚汝弼补筑土垣，增高三尺，掘壕增深一丈，又增筑外垣以护之。

河池州城池　原系怀德县。明神宗朝，因地连三土《州猺蛮》，遂改为州。在今治东一里。后迁今治，筑土城一座，盖瓦串楼二百七十二间，宽五尺，高一丈二尺。为门四，曰“迎恩、定远、镇远、归仁。” 后塞北门建楼三座，设守兵三十名。明末流贼盘踞，拆毁不存。

皇清顺治十七年，知州李若璘劝谕里民分疆修筑。

周围土垣，高可一丈，非城制也。按《通志》，旧惟

土垣，顶覆以茅。明嘉靖五年，知州周钱迁州于四一山，增筑土垣。

思恩县城池　按《县志》：“本邑从未建城凿池。明初，屡被猺贼侵掠，官不能制，民受其害，邑人思筑城濬池，以固疆圉。弘治十一年，阖邑里民谭文通、欧颜息等叩阍，内称思邑为羁縻猺獞之地，自元时始立县治于环江洲以来，地利烟稠，官清神奠，民安物阜，盗贼不兴，乃至卫兵微弱，弹压无方。永乐二十二年，土贼韦” 员等作乱，攻县署，劫乡村官初掳民遭杀，后迁县治于都亮乡之清潭村。官民不利，盗贼蜂起。成化五年，里民吴文进等具疏奏准，颁奉工部行巡抚都御史张及巡按司道府官，委本府经历易极到县，估计城工。时知县梁广因民力疲弊，钱粮不敷，遂尔中止。至成化八年，复立县于欧家山，去环江洲二里，因水涨为害也。《山居》洲之东，筑土围墙，盖草衙舍，以军堡土兵守护。后复以官被贼害，民不聊生。里民谭文逵、陆廷秀等，赴巡抚都御史告照原奉勘“合筑砌城池，蒙本府知府孔儒按县亲勘，周围丈量，计二百五十丈，申请思恩府阳朔县、宜山县、河池州并南丹、东兰、那地三土州等处石匠” 人夫，协济起工，正将兴举缘事又止。弘治八年，里民韦志庆等又告，奉巡抚行本府及本县，查筑城池，照成化间支动官银，筑洛容、柳城二县城池之例，复行丈量，周围共计二百五十丈，高一丈七尺，安脚一丈五尺，收顶一丈。每一丈雇石匠银二两五钱，共该银六百二十五两。雇募灵川县石匠，仍“于附近州县协拨人夫助建，以固边邑。” 奏未上，事竟止。至万历四十六年戊午大荒，人民逃亡饥死十之七八。继以崇祯十七年后，兵荒相继，殆无宁日。至我

皇清顺治九年，土贼大乱，遂迁县治于谭村，其旧址

衙署民居，悉遭兵火。至顺治十五年平定，仍因欧家山基址，筑士围墙，盖草衙宇，招集流移，一如古制。计土城周围二百丈，高一丈二尺，脚六尺，顶三尺，东西南北四门。城楼系知县翁世庸于康熙四十五年内捐俸雇工，采木石新建为县治规模。其守卫，则官军也。

荔波县城池　按《县志》，“宋立为州，明易为县，官不到治，未建城郭。” 明万历丁未年，县令刘邦征创城于穷来埲喇轸村。后之官荔者，知此方苗蛮最称桀骜，叛服无常，化诲为难，仍寓府城。

皇清顺治十六年，开复玆土，县令王家祯详“请迁县。”

方村埲冈峦峨岭居焉。盖方村邻黔，略知向化。周围筑土城，计一百八十二丈，高五尺，厚一尺五寸，开西、南、北三门。南北二门建有草楼。自伪逆扰害以来，城楼俱废，土墙尽颓。康熙二十年，知县刘棻到任，捐赀重建南北城楼。其土城已经颓废，因费用难计，渐图修葺。

忻城县《城池　志》不载，无考。

《东兰州城池　志》不载，无考。